## Generalitat i Diputació impulsaran la protecció i manteniment de les 1.500 hectàrees que conformaran la xarxa de parcs metropolitans inundables de València

*** El conseller de Medi Ambient es reunix amb el president de la Diputació de València per a analitzar fórmules de col·laboració que garantisquen la conservació de la zona
* Martínez Mus subratlla que la Generalitat prevorà en el pressupost de 2026 una partida de 2 milions d’euros destinada als estudis previs i el desenrotllament del projecte per a la seua execució**

El conseller de Medi Ambient, Infraestructures i Territori, Vicente Martínez Mus, ha mantingut una trobada amb el president de la Diputació de València, Vicent Mompó, per a abordar el futur manteniment i conservació de la xarxa de parcs metropolitans inundables en el sud de l’àrea metropolitana de València. Un projecte que, segons ha explicat, “no solament s’ha d’executar, sinó conservar-se en estat òptim i perdurar en el temps”. Per això, ha indicat, “que ja estem estudiant amb la Diputació de València vies de col·laboració per a este fi”.

Una altra de les qüestions que s’han analitzat és la recuperació d’horta. “Estos corredors donaran especial rellevància a la recuperació d’espais d’horta, una senya d’identitat durant segles, una part essencial per al nostre desenrotllament i un valor inestimable de sostenibilitat en la qual volem que la Diputació també col·labore”.

La proposta de la Generalitat -ha recordat el conseller- “és que els espais agrícoles abandonats se cedisquen a centres escolars o escoles de capacitació agrícola com la que gestiona la Diputació i que els puguen posar en explotació amb una gestió sostenible”.

Durant la reunió, en la qual també ha participat el secretari autonòmic de Medi Ambient i Territori, Raúl Mérida, el conseller ha explicat que, el projecte comptarà amb una partida de 2 milions d’euros en el pressupost de 2026, una consignació destinada als estudis previs i el desenrotllament del projecte per a la seua execució”.

El titular d’Infraestructures ha destacat la importància de mantindre una “estreta col·laboració amb totes les administracions implicades en este projecte per a avançar en la necessària concertació per a poder licitar de manera immediata els treballs de consultoria en cada un dels 18 sectors que s’han analitzat”.

Per la seua banda, el president de la Diputació, Vicent Mompó, ha destacat que “els grans projectes només poden tirar avant si treballem de manera conjunta totes les administracions. La Diputació de València està al costat dels ajuntaments i de la Generalitat per a impulsar iniciatives que milloren la vida de les valencianes i valencians i que deixen un llegat positiu en els nostres pobles”.

En este sentit, Mompó ha assegurat que “hem oferit tota la col·laboració de la institució provincial, convençuts que la suma d’esforços multiplica els resultats. I ho fem posant a disposició recursos com l’Escola de Capatassos de la Diputació, un centre de referència en formació i gestió del territori que pot contribuir tant al disseny com al manteniment de la zona”.

“El nostre compromís és clar: posar el coneixement, l’experiència i els recursos de la Diputació al servici dels municipis, treballant braç a braç amb la Generalitat i amb els ajuntaments. Només així aconseguirem que este espai siga útil, sostenible i estiga ben cuidat en el temps, demostrant que la cooperació institucional és la millor garantia d’èxit”, ha finalitzat el cap de l’executiu provincial.

**Dades del projecte**

El Consell destinarà més de 150 milions d’euros per a allargar l’antic llit del Túria i una infraestructura similar a l’Horta Sud, que permeta crear un nou parc metropolità inundable i que actue com a defensa davant inundacions i complemente les obres de canalització dels barrancs que ha de fer el Govern d’Espanya.

Este espai replicarà el paper de l’Albufera en les riuades del passat mes d’octubre, que actue com a element laminador de l’aigua salvant vides, infraestructures i béns.

El nou parc s’estructurarà en dos corredors verds que connectaran l’Albufera, el Parc Natural del Túria i part de l’Horta al llarg de 35 quilòmetres que serviran per a la regeneració de 1.500 hectàrees de sòl rústic que van ser especialment afectades per les riuades.

Els parcs metropolitans tenen l’objectiu de conjugar els valors naturals i paisatgístics amb les necessitats de repòs, oci, esport i gaudi a l’aire lliure dels ciutadans. El seu disseny, també prevorà zones transitòriament inundables fins que el desenrotllament de les accions estructurals elimine el risc de riuades en les zones centrals de la comarca a on se situen els usos residencials.

Fecha: 02/09/2025